Sakeman in hof ná hy glo ‘dief’ op plaas skietArgieffoto Michael Tolou (70) het Dinsdag in die periodieke hof in Modjadjiskloof in Limpopo verskyn op aanklag van poging tot moord. Tolou het op 4 Januarie die 30-jarige Simon Mmethi daarvan beskuldig dat hy hout op sy plaas gesteel het voor Tolou hom na bewering geskiet het. Mmethi is steeds in die hospitaal. Brig. Motlafela Mojapelo, woordvoerder van die polisie, het gesê Tolou is vrygelaat op borgtog van R10 000 en moet op 28 Maart 2017 weer in dieselfde hof verskyn. Tolou het intussen ook ŉ saak van diefstal teen die beweerde slagoffer aanhangig gemaak. Maroela Media het vroeër berig die EFF het gedreig om Tolou self in hegtenis te neem sou die polisie hom nie vastrek nie. Mbuyiseni Ndlozi, woordvoerder van die EFF, het gesê Mmethi het op 4 Januarie op ŉ plaas hout aangedra toe hy glo deur Tolou geskiet is. Volgens Ndlozi is Mmethi op 12 Januarie na die Mankweng-hospitaal oorgeplaas en sou hy geopereer word om die koeël uit sy been te haal, maar die operasie is uitgestel weens sy lae bloedvlakke. Hy werk glo as ŉ skoonmaker by ŉ plaaslike laerskool.